2017 m. LFF supertaurė
2017 m. Lietuvos futbolo supertaurė – LFF supertaurės rungtynės, pirmosios oficialios 2017 m. futbolo sezono rungtynės. Rungtynėse susitiko 2016 m. A lygos čempionai „Žalgiris“ ir vicečempionai „Trakai“. Antrą sezoną paeiliui supertaurės rungtynės vyko „Sportimos” arenoje, kur savo namų rungtynes šaltuoju metų laikotarpiu žaidžia tiek „Žalgiris“, tiek „Trakai“. Nutarta atsisakyti pratęsimo, jeigu rungtynės baigtųsi lygiosiomis – tokiu atveju būtų iškart pereinama prie 11 m baudinių serijos. Organizatoriai žiūrovams įsteigė nemažai prizų ir atrakcijų. „Žalgiris“ sezonui ruošėsi Turkijoje, „Trakai“ – Latvijoje ir Baltarusijoje. Prieš rungtynes žaidėjai ir treneriai surengė spaudos konferenciją. Rungtynes laimėjo Vilniaus „Žalgiris“. Geriausiu rungtynių žaidėju išrinktas Vytautas Lukša („Žalgiris“).